РЕШЕНИЕ ЗА ИЗПЪЛНЕНИЕ НА КОМИСИЯТА
от 26 юни 2014 година
за предоставяне на дерогации на държавите членки по отношение на предаването на статистически данни съгласно Регламент (ЕС) № 549/2013 на Европейския парламент и на Съвета относно Европейската система от национални и регионални сметки в Европейския съюз
(нотифицирано под номер С(2014) 4164)
(само текстовете на английски, български, гръцки, датски, естонски, испански, италиански, ирландски, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски и шведски език са автентични)
(Текст от значение за ЕИП)
(2014/403/EC)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (1), и по-специално член 6, параграф 1 от него,
като взе предвид исканията, отправени от Кралство Белгия, Република България, Кралство Дания, Федерална република Германия, Република Естония, Ирландия, Република Гърция, Кралство Испания, Френската република, Република Хърватия, Италианската република, Република Кипър, Република Латвия, Република Литва, Великото херцогство Люксембург, Унгария, Република Малта, Кралство Нидерландия, Република Австрия, Република Полша, Португалската република, Румъния, Република Словения, Словашката република, Република Финландия, Кралство Швеция и Обединено кралство Великобритания и Северна Ирландия,
като има предвид, че:
(1)
В съответствие с член 6, параграф 1 от Регламент (ЕС) № 549/2013 Комисията следва да предоставя временни дерогации на държавите членки, доколкото за прилагането на посочения регламент е необходимо значително адаптиране на националните статистически системи. Дерогации следва да се предоставят само при надлежно обосновани причини.
(2)
От предоставената на Комисията информация е видно, че исканията на държавите членки за дерогации са обосновани от необходимостта от значително приспособяване на националните административни и статистически системи, за да бъдат изцяло изпълнени изискванията на Регламент (ЕС) № 549/2013.
(3)
Такава дерогация следва да се предостави, по тяхно искане, на Белгия, България, Дания, Германия, Естония, Ирландия, Гърция, Испания, Франция, Хърватия, Италия, Кипър, Латвия, Литва, Люксембург, Унгария, Малта, Нидерландия, Австрия, Полша, Португалия, Румъния, Словения, Словакия, Финландия, Швеция и Обединеното кралство.
(4)
Мерките, предвидени в настоящото решение, са в съответствие със становището на Комитета на Европейската статистическа система,
ПРИЕ НАСТОЯЩОТО РЕШЕНИЕ:
Член 1
Посочените в приложението дерогации се предоставят на изброените в него държави членки.
Член 2
Адресати на настоящото решение са Кралство Белгия, Република България, Кралство Дания, Федерална република Германия, Република Естония, Ирландия, Република Гърция, Кралство Испания, Френската република, Република Хърватия, Италианската република, Република Кипър, Република Латвия, Република Литва, Великото херцогство Люксембург, Унгария, Република Малта, Кралство Нидерландия, Република Австрия, Република Полша, Португалската република, Румъния, Република Словения, Словашката република, Република Финландия, Кралство Швеция и Обединено кралство Великобритания и Северна Ирландия.
Съставено в Брюксел на 26 юни 2014 година.